钦定古今图书集成/明伦汇编/氏族典/第145卷 > 《廖用贤尚友录》 > 孙资
## 钦定古今图书集成/明伦汇编/氏族典/第145卷 > 《廖用贤尚友录》 > 孙资

按《魏志刘放传》：“魏国既建，放与太原孙资俱为秘书
郎。先是，资亦历县令，参丞相军事。黄初初，改秘书为
中书，以资为令，加给事中，遂掌机密。明帝即位，尤见
宠任。太和末，吴遣将周贺浮海诣辽东，招诱公孙渊。
帝欲邀讨之，朝议多以为不可，惟资决行策，果大破
之。景初二年，辽东平定，以参谋之功，进爵中都侯。其”
年，帝寝疾，帝引见放资，放资因深陈“宜速召太尉司
马宣王纲维皇室。”帝崩，齐王即位，以放资决定大谋，
封爱子一人亭侯，次子骑都尉。正始元年，加右光禄
大夫。六年，转卫将军。嘉平二年，放薨，资逊位归第，就
拜骠骑将军，转侍中。三年薨，子宏嗣。放资既善承顺
主上，又未尝显言得失，抑辛毗而助王思，以是获讥
于世。然时因群臣谏诤，扶赞其义，并密陈损益，不专
导谀言云。